text: Beton-elementer skred efter at de var sat på plads
  20 januar 2016 kl. 19.43
  Fem beton-elementer på hver 20 ton er lige nu i fare for at styrte ned på gaden. Situationen er opstået efter elementerne blev monteret på bygningen.
  Nye oplysninger i forbindelse med nedstyrtningssituationen i Exnergsgade, Esbjerg, onsdag aften præciserer, at situationen er opstået, efter at betonelementerne var monteret på bygningen.
  Det oplyser en repræsentant for kranfirmaet BMS til TV SYD. Firmaet er fejlagtigt bragt i forbindelse med sagen på grund af et arkivfoto, som indledningsvis illustrerede situationen. 
  Den første anmeldelse lød på, at det var en kranwire, som gav efter for vægten fra et betonelement, hvorved betonelementerne hang og svævede.
  Ifølge Syd- og Sønderjyllands Politi vil Exnersgade være afspærret hele natten til torsdag.
  